google/wiki40b huggingface dataset:
Andres Taul

Andres Taul (11. augustil 1936 Tartu – 24. aprill 2018 Kanada) oli eesti vaimulik, Eesti Evangeeliumi Luteriusu Kiriku peapiiskop ja hiljem EELK Välis-Eesti piiskopkonna piiskop.

Elukäik

Tema perekond põgenes 1944. aastal Saksamaale. Õppis Göttingeni Eesti Algkoolis. Kuna isa kutsuti Inglismaale Londoni koguduse õpetajaks, siis aastal 1947 lahkuti Saksamaalt Inglismaale. Aastatel 1948–1954 õppis ta Portora Royal School'is (poiste erakool, Enniskillenis Põhja-Iirimaal). Aastal 1954 alustas ta õpinguid Augustana-Hochschule's Neuendettelsaus Baieris, rõhuga vanade keelte ja saksa keele õppimisel. Aastatel 1956–1957 õppis ta Erlangeni Ülikooli usuteaduskonnas; aastatel 1957–1960 õppis ta Oxfordi Ülikoolis, Honours School of Theology's, mille lõpetas BA kraadiga, magistrikraadi sai aastal 1964 Oxfordi Ülikoolist. Doktorikraadi kaitses ta aastal 1996 Concordia Lutheran High Schoolis (Fort Wayne'is, Indiana osariigis), teemal: "The impact of fifty years of atheistic indoctrination of the Estonian Evangelical Lutheran Church". Oli prooviaastal Londoni koguduses. Ordineeriti õpetajaks 30. juulil 1961 peapiiskop Johan Kõpu poolt.
Ta oli aastatel 1961–1969 Põhja-Inglismaa koguduse õpetaja. Lahkus aastal 1969 Inglismaalt Ameerika Ühendriikidesse. Oli 1969–1971 New Yorgi Eesti Evangeeliumi Luteri Usu koguduse abiõpetaja. Oli aastatel 1971–1982 Toronto Vana-Andrese koguduse õpetaja, aastatel 1982–2007 Toronto Peetri koguduse õpetaja, samuti hooldas ta aastatel 1996–2007 St. Catharines'i Pauluse kogudust.
Valiti 26. veebruaril 2007 E.E.L.K. peapiiskopiks. 10. juunil 2007 pühitses Andres Põder Toronto Vana-Andrese kirikus ta peapiiskopiks. Pärast E.E.L.K. ja EELK ühinemist oli ta Välis-Eesti piiskopkonna piiskop.
Andres Taul suri 23. aprillil 2018 Kanadas. 6. augustil 2018 oli Tallinna toomkirikus õhtupalvus tema mälestuseks. Ta maeti 7. augustil 2018 Metsakalmistule.

Isiklikku

Tema isa Jaak Taul oli Eestis Petseri Peetri koguduse, Ülikooli koguduse ja Tartu Peetri koguduse õpetaja ning Tartu ülikooli süstemaatilise usuteaduse eradotsent (kaitses 21. mail 1935 usuteaduse doktori väitekirja). Inglismaal oli tema isa E.E.L.K. Londoni koguduse õpetaja ja hiljem ka Inglismaa praostkonna praost.
Harju-Madise kogudus

EELK Harju-Madise kogudus on luterlik kogudus Madisel.
Kogudus kuulub EELK Lääne-Harju praostkonda.
Koguduse õpetaja on Joel Siim, organist Piret Arikainen. Juhatuse esimees on Jan Viigisalu.
Jumalateenistused on igal pühapäeval algusega kell 13.00 Harju-Madise Mattiase kirikus.
Patoo Abraham

Patoo Abraham (sündinud 1966) on Nigeeria prostituut ja seksitöötajate õiguste eest võitlev aktivist, kes pooldab seksitöö legaliseerimist Nigeerias ning prostituutide dekriminaliseerimist.
2014. aastal juhtis ta Aafrika Seksitöötajate Liitu (African Sex Workers Alliance, ASWA) Nigeerias. Ta on ka naisõiguslaste organisatsiooni Women of Power Initiative (WOPI) president; see on valitsusväline organisatsioon, mis parandab Nigeeria seksitöötajate elu- ja töötingimusi. Ta on korraldanud rea proteste pealinna Lagose tänavail seksitöötajate jõhkra kohtlemise ja nende kaebuste tähelepanuta jätmise vastu.
Kohanimeloend

Kohanimeloend ehk geograafiline leksikon (inglise keeles gazetteer) on geograafiliste nimede ehk toponüümide ja nendega seotud teabe (nt rööpkujud, asukoht) loend või kataloog, mis võib olla teose (nt atlase) osa või iseseisev väljaanne.
Kirjed võivad olla üsna mahukad, nt sisaldada infot nimetatava objekti täpse asukoha, mõõtmete, inimasustuse jms kohta.
Kirjed on tavaliselt järjestatud alfabeetiliselt ja/või temaatiliselt.
Nikolai Tšermak

Nikolai Karlovitš Tšermak (13. jaanuar 1856 Thbilisi – 22. oktoober 1903 Saraatov) oli arstiteadlane.
Koolidirektori poeg, õppis ja töötas Peterburis, oli Tartu Ülikooli võrdleva anatoomia, embrüoloogia ja histoloogia professor 1896–1902.
TOBB Majandus- ja Tehnikaülikool

TOBB Majandus- ja Tehnikaülikool (türgi keeles TOBB Ekonomi ve Teknoloji Üniversitesi; inglise keeles TOBB University of Economics and Technology) on ülikool Türgis Ankaras.
Ülikool asutati 2003.
Ülikoolis õpib üle 7000 üliõpilase.
Hagudi tänav

Hagudi tänav on tänav Tallinnas Kesklinna linnaosas Kitseküla asumis. Hagudi tänav algab Pärnu maantee viadukti juurest ja lõpeb Kauba tänaval. Hagudi tänav on lääneloode-idakagu suunaline ning ligikaudu 250 meetri pikkune.

Tänava nimed ja ajalugu

Tänav rajati 1899. aastal seoses Tallinn-Viljandi kitsarööpmelise raudtee ehitamisega ja sai nimeks Viljandi tänav (saksa keeles Felliner-Strasse, vene keeles Феллинская улица). Viljandi raudteel avati liiklus 25. juunil 1900. 25. septembril 1959 nimetati Viljandi tänav ümber Hagudi tänavaks Viljandi maanteega äravahetamise vältimiseks.
Hannes Toomsalu

Tunnustused

Tänukirjad, kiitused, hinnalised kingitused,
Kaitseväe teenetemärk,
Kaitseväe teenetemärk (2011),
Mälestusmedal „10 aastat Eesti Kaitseväge“,
Kaitseministeeriumi kuldrinnamärk,
Mereväe teenetemärk „Usk ja austus“ III klass „Raudankur“
Kotkaristi V klassi teenetemärk,
Kaitseministeeriumi II klassi teeneterist,
Kaitseväe Eriteenete rist,
Kaitsejõudude Peastaabi teeneterist,
Kaitseliidu Pärnumaa maleva teenetemärk,
Valgeristi III klass,
Kulle Raig

Kulle Raig (neiupõlvenimega Alasi; sündinud 2. detsembril 1940 Tallinnas) on eesti ajakirjanik, kirjanik ja kultuurikorraldaja.

Haridus

Kulle Raig lõpetas Tallinna 16. Keskkooli 1959. aastal ja Tartu Ülikooli soome-ugri osakonna 1964. aastal.

Töö

Ta töötas Inturisti giidi ja tõlgina 1972−1975 ning Eesti Raadio soomekeelsete saadete toimetajana 1975−1989. Seejärel töötas Soomes YLE kultuuritoimetajana (1990) ja Eesti kultuuripunkti juhatajana Helsingis (1991). Oli Eesti konsul Helsingis 1991−1992 ning Helsingi saatkonna kultuuri- ja pressinõunik 1992−1998. Eesti Instituudi asutaja ja juhataja Helsingis 1995−1998, Soome-Eesti ühenduste liidu peasekretär 1999−2006.

Isiklikku

Tema abikaasa oli Peet Raig.
Epifaania

Epifaania (kr sõnast epiphaneia 'ilmumine') on usundiloos jumaluse (nt Jumala) (ootamatu) ilmumine inimese ette.
Epifaania erikujud on teofaania (ilmub Jumal) ja kristofaania (ilmub Kristus).
Verner Eklöf

Verner Eklöf (8. märts 1897 Helsingi – 2. detsember 1955 Helsingi) oli Soome jalgpallur ja jalgpallitreener, jääpallur ja suusakahevõistleja.
1923–1926 oli ta Soome jalgpallikoondise kapten.
1920ndatel oli ta Tallinna VS Spordi treener.
Pulanna

Pulanna kosmeetika sari

"Pulanna" on looduskosmeetika sari mis tekkis 20. sajandi lõpul üheksakümnendatel, mis on õrn ja tõhus hoolitsus tänapäevase Euroopa naise naha eest. Pulanna kosmeetika sarjal on 12 erinevat kosmeetikasarja

Tootmine

Kosmeetikasarja lõid kaks professorit: Shu Xiao Xian Hiinast ja Glinka Poolast. Teadlastel olid pikad kogemused kosmeetikateaduse vallas ning nad tundsid Idamaade säilinud meditsiini saladusi. Nad segasid kokku kordumatuid komponente (biokuld, biohõbe, pärlid, nefriit ning ka idamaiseid ravitaimi), et segada kokku eksklusiivsete koostisosadega õlisid, palsameid ja kreeme tootmiseks. Tänu sellele, et Pulanna kasutab erilisi tootmismetoodikaid, säilib looduslike koostisosade efektiivsus. Pulanna on tõhus ja õrn hooldus Euroopa naise naha eest. Pulannal on kokku 12 erinevat kosmeetikasarja.

Pulanna kosmeetikasarja eripära

Idamaade meditsiini saladuste oskuslik põimimine Euroopa kosmeetikateaduste uuendustega tagab kosmeetikasarja eripära. Targad Idamaade meistrid kasutasid loodusande ja mõistsid loodusseadusi, et ennetada ja ravida haigusi. Nagu vanal ajal kombeks oli, ka nemad hoidsid oma teadmisi hoolikalt ning andsid neid tuhandeid aastaid põlvest põlve edasi. Oskuslikult kombineerides haruldasi ravimtaimi, metalle ja mineraale, mille poolest on rafineeritud Idamaad kuulsad, saavutasid nad toodete ülima kvaliteedi. Idamaade metoodikate ja looduslike koostisosade ning Lääne juhtivate uusimate kosmeetikateadlaste uusimate saavutuste harmooniline kooskõla- see ongi Pulanna.

Pulanna kosmeetika eelised

Naturaalne tooraine on kõrge kvaliteediga ning läbib hoolika kontrolli ja valiku, et tootmine oleks efektiivne. Kosmeetikat valmistatakse madalal temperatuuril, režiimil mis võimaldab säilitada looduslike koostisosade head tõhusust ja tulemuslikkust. Kogu kosmeetikasari on allergiaohutu ning ökonoomne. Pulanna kosmeetikatoodete looduslikuse tagab Saksamaa assotsiatsiooni BDIH sertifikaat garanteerib seda.
Jugapump

Jugapump on pump, milles kaks eri surve all ainevoolu saavad omavahel kokku, segunevad ning liiguvad koos edasi. Seguneda võib gaas gaasiga, vedelik vedelikuga, gaas vedelikuga, gaas puistmaterjaliga ja vedelik puistmaterjaliga. Jugapumpa nimetatakse mõnikord ka ejektoriks, kuid see pole päris täpne, kuna ejektori all mõistetakse ka üht jugapumba alaliiki – imi-jugapumpa.
Johann von Fürstenberg (Rakvere foogt)

Johann von Fürstenberg (surnud 1470) oli Liivi ordu liige, Rakvere foogt aastatel 1461–1466.
Johann pärines Kölni lähedalt, tema lähisugulasi pole teada. 1451 oli ta Tallinnas kumpan ja 1454–1455 samas linnusekomtuur (Hauskomtur). 1461–1466 oli ta Rakvere foogt.
2S9 Nona-S

Kirjeldus

Nona-S miinipilduja 2A60 on tagantlaetav ja sellega on võimalik tulistada ka vastavate mürskudega, mis lendavad miinidest kaugemale - 8,7 km, algkiirusega 367 m/s. Tulistada on võimalik ka täielikult otsesihtimisega (üla-trajektoorita). Nona-S on praktiliselt universaalselt kasutatav nii miinipilduja, kahuri, kui haubitsa funktsioonides.

Ajalugu

1960.-70. aastail püüti pikemat aega lahendada dessantvägedele kerge kaudtuletoetusmasina valmistamise probleemi. Kõik variandid osutusid ebasobivaiks. Alles pärast BTR-D kasutuselevõttu saadi sobiv veerimik, mis kandis universaalselt 120mm relva. Nona-S tootmist alustati 1981. a ja see oli mõeldud peamiselt õhudessantvägedele. Esmakordselt näidati relva paraadil avalikult 1985. Relvasüsteem näitas end heast küljest Afganistani sõjas.   
Legendi järgi sai relv nime "Nona" mitte lille nimest, vaid lühendist "Новое Орудие Наземной Артиллерии" (Uus Suurtükk Maismaa Suurtükiväele).
Masinast on Venemaal valmistatud versioon BTR-80 veermikul - Nona-SVK (2S23) ja haakes veetav versioon Nona-K (2B16).

Kasutamine

Kokku on toodetud u 1000 miinipildujat, millest üle 800 on hetkel relvastuses eri riikides, neist enamus (u 600) Venemaal.
Sekundaarpinge

Sekundaarpinge (inglise keeles secondary voltage) on pinge seadme (alaldi, silufilter trafo jne) sekundaarahela väljundis. Sekundaarpinge võib olla võrdne või erineda sisendpingest ehk primaarpingest.
Integrated Taxonomic Information System

Integrated Taxonomic Information System ehk ITIS on taksonoomiline andmebaas. ITIS-esse lisatakse, seal töödeldakse ja sinna kogutakse ning sealt saab otsida liikide taksonoomilist informatsiooni, peamiselt Põhja-Ameerika taimede, loomade, seente ja mikroobide kohta.
Igale taksonikirjele lisatakse taksonoomiline seerianumber (taxon serial number; TSN). 2014. aasta 7. aprilli seisuga on andmebaasis 646 069 sissekannet.
ITIS moodustati 1996. aastal algselt Ameerika Ühendriikides mitmeid valitsusasutusi ühendava projektina. Praegu osalevad ITIS-e töös partnerluse vormis lisaks USA-le ka Kanada ja Mehhiko agentuurid, teised organisatsioonid ja taksonoomiaspetsialistid. ITIS on ka Species 2000 ja Global Biodiversity Information Facility (GBIF) partner.
2001. aasta juunis otsustasid varem eraldi töötanud ITIS ja Species 2000 luua koostööna globaalse taksoninimede andmebaasi "Catalogue of Life" (CoL), millest igal aastal antakse välja üks versioon.
Lisaks ingliskeelsele biosüstemaatika andmebaasile on ITIS-el ka prantsuskeelne andmebaas Système d'information taxonomique intégré (SITI), mida haldab Canadian Biodiversity Information Facility ja hispaaniakeelne andmebaas, mida haldab Mehhiko.
Friedrich Praggi

Friedrich Praggi (31. detsember 1899 Vastse-Koiola, Peri vald, Põlva kihelkond, Võrumaa – 20. jaanuar 1961) oli Eesti kohtunik.
Ta osales Vabadussõjas.
Ta lõpetas 1920. aastal Võrumaa Rahvahariduse Seltsi Poeglaste Gümnaasiumi. Ta õppis aastatel 1920–1924 (lõpetas) Tartu Ülikooli õigusteaduskonnas. Akadeemiliselt oli ta Eesti Üliõpilaste Seltsi liige.
Aastatel 1925–1930 oli ta Tartu-Võru Rahukogu kohtuameti kandidaat, alates 1930. aastast Järva-Jaani jaoskonnakohtunik. 1949. aastal oli ta Võrumaa TSN Täitevkomitee ametnik.

Isiklikku

Tema poeg oli põllumajandusteadlane Jaan Praggi.
Jaunbrenguļi mõis

Jaunbrenguļi mõis (saksa keeles Neu-Wrangelshof, läti keeles Jaunbrenguļu muiža) oli rüütlimõis Liivimaal Valga kreisis Trikāta kihelkonnas. Praegu asub mõisasüda Lätis Beverīna piirkonnas Brenguļi vallas Brenguļi külas.

Osten-Sackenid ja Krüdenerid 1788−1817

1788. aastal eraldas keisrinna Katariina II kaks aastat varem riigi kätte langenud Vecbrenguļi mõisast 10 adramaad ja doneeris need kapten Christoph Adolph von der Osten gen. Sackenile; sellest valdusest kujunes Jaunbrenguļi eramõis. Peagi omandas viimase kapten Anton von der Osten gen. Sacken, kes selle juba 1791. aastal ära pantis. Mõisa omandas major Woldemar Heinrich von Krüdener (1747−1815). 1806. aastal pantis kindralmajor Alexander Gottlieb von der Osten gen. Sacken selle Krüdeneri abikaasale Eleonore Katharinale (sündinud von Schroeders) (1768−1814). 1811. aastal valdas seda taas Woldemar Heinrich von Krüdener. Pärast tema surma läks mõis 1817. aastal aga oksjonile ja selle omandasid Transehed.

Transehed 1817−1920

Mõisa uueks omanikuks sai kapten, hilisem Liivimaa maanõunik Nikolaus Johann von Transehe (1779−1858); tema käes oli rendil ka Vecbrenguļi mõis. Pärast tema surma oli mõis 1860. aastani pärijate valduses, seejärel omandas selle vanem poeg kaardiväeporutšik Alexander Johann Viktor von Transehe (1813−1870). Pärijad jagasid 1871. aastal pärandi ära ja mõisa omanikuks sai ornitoloog Nikolai Karl Michael Viktor von Transehe (1842−1919), kes mõrvati bolševike poolt. 1920. aastal võõrandati mõis tema pärijatelt.

Mõisa suurus

Bienenstammi andmetel oli mõisa suurus aastal 1816 8 ja 3/4 adramaad, sellele allus 165 mees- ja 170 naishinge.

Karjamõisad

Mõisale allus  Pulke karjamõis. Lisaks kuulus sellele Volmari kihelkonda jäänud Kenge karjamõis.
Treimine

Treimine on lõiketöötlemine, mille pealiikumiseks on tooriku pöörlemine ning lõikeinstrumendile (tavaliselt lõiketera) antav ettenihe. Tooriku pöörlemine võimaldab teostada lõikeprotsessi (laastuvõtmist), ettenihkeliikumine võimaldab seda protsessi teostada kogu tooriku pinna ulatuses.

Lõiketerad

Kuna treimisel võib lõikekiirus tõusta väga suureks ja sellest tulenevalt võib lõiketera temperatuur tõusta kuni 800–900 kraadini, siis kasutatakse terikplaadi materjalina kiirlõiketerast, kermiseid või teemanti. Lõikekiiruse suurenemisel 2 korda väheneb tera püsivusaeg 4 korda.
Veselin Topalov

Veselin Topalov (bulgaaria keeles Веселин Топалов; sündinud 15. märtsil 1975 Ruses) on bulgaaria maletaja, FIDE maailmameister (2005–2006), rahvusvaheline suurmeister (1992). 
Topalov sai suurmeistriks 17-aastaselt 1992. aastal Kolm aastat varem sai ta FIDE-lt rahvusvahelise meistri nimetuse. 
FIDE maailmameistrivõistlustel 2000. aastal New Delhis (100 osavõtjat, nokautsüsteem) kaotas Topalov veerandfinaalis Michael Adamsile. 2002. aastal Dortmundis PCA maailmameistrivõistlustel 8 osavõtjaga pretendentide turniiril jõudis finaali, kus kaotas Péter Lékóle. 2004. aastal Tripolis FIDE MM-i poolfinaalis kaotas ta turniiri võitnud ja maailmameistriks tulnud Rustam Qosimjonovile. 
Ta pääses tänu kõrgele Elo-reitingule septembris-oktoobris 2005 Potrero de los Funeses peetud 8 osavõtjaga FIDE MM-i turniirile, mille võitis Viswanathan Anandi ees ja sai FIDE maailmameistriks. PCA maailmameister Vladimir Kramnik, kes keeldus sellel turniiril osalemast, teatas pärast turniiri, et ta on nõus mängima matši FIDE maailmameistriga. Kramniku-Topalovi tiitlimatš toimus septembris-oktoobris 2006  Elistas. Tasavägiselt kulgenud matši Topalov kaotas tulemusega 6 (1½):6 (2½) ja jäi MM-tiitlist ilma. 
Tiitlimatši kaotajana ei pääsenud Topalov septembris 2007 Mexicos toimunud 8 osavõtjaga MM-i turniirile. Kompensatsiooniks otsustas FIDE pidada tiitlipretendentide matš Topalovi ja 2007. aasta maailmakarikavõistluste võitja Gata Kamsky vahel. 2009. aastal Sofias toimunud matši võitis Topalov tulemusega 4½:2½ ja sai õiguse kohtuda 2010. aastal valitseva maailmameistri Viswanathan Anandiga. Tiitlimatš, mille Topalov kaotas tulemusega 5½:6½, peeti mais 2010 Sofias (auhinnafond 2 miljonit dollarit, millest võitja sai 60%). 
FIDE Grand Prix 2012–2013 võitjana pääses Topalov märtsis 2014 Hantõ-Mansiiskis toimunud MM-i pretendentide turniirile, kus jäi 8 osavõtja seas viimaseks. 2015. aastal maailma karikal Bakuus (128 osavõtjat) jõudis kaheksandikfinaali. Märtsis 2016 mängis ta Moskvas 8 osavõtjaga MM-i pretendentide turniiril, kuhu pääses tänu kõrgele ELO-reitngule. Jäi turniiril viimaseks.
Topalov mängis Bulgaaria võistkonna koosseisus 9 maleolümpial (1994–2000, 2008–2016).
Kärdla staadion

Kärdla (linna)staadion on Hiiu maakonnas Kärdla linnas Põllu tänaval asuv staadion. Staadioni omanik on SA Hiiumaa Spordikool.
Staadion ehitati 1948. Seda renoveeriti 2017.
Staadioni jalgpalliväljak on FC Hiiumaa koduväljak.
Kärdla staadion on üks kahest täismõõtmetest staadionist Hiiumaa maakonnas.
Õnnewalaja

Õnnewalaja, oli satiirileht, mis ilmus 1908. aastal Tallinnas.
Väljaandjateks Bernhard Mäns ja Juhan Luiga. Toimetajaks oli Georg Eduard Luiga.
Illustraatoriteks Otto Krusten ja Karl Merilaid-Schnell (pseudonüümiga R. Sõnnikuhark).
Ajalehel oli 8 lehekülge, seda trükiti Tallinnas, J. A. Paalmanni trükikojas ja ilmus ainult 1 number.
Jaak Salumets

Jaak Salumets (sündinud 30. jaanuaril 1949 Paides) on Eesti poliitik ning endine korvpallur ja korvpallitreener. Ta on alates 18. detsembrist 2016 Eesti Korvpalliliidu president.

Haridus

Salumets lõpetas Tallinna Pedagoogilise Instituudi 1978. aastal.

Sportlasena

1967–1978 mängis Tallinna Kalevis ja Eesti koondises.
1967–1968 mängis NSV Liidu juunioride koondises.
1968. aastal võitis NSV Liidu juunioride koondise koosseisus kuldmedali Euroopa juunioride meistrivõistlustel. Finaalmängus Jugoslaavia vastu viskas ta 33 punkti, aidates meeskonna üllatusvõidule.
26. augustil 1970 osales ta ajaloolises Eesti NSV ja Ameerika Ühendriikide noortekoondise vahelises mängus, mille võitmisele aitas kaasa 25 punktiga.
1970–1974 mängis Nõukogude Liidu koondises.
1973. aastal võitis NSV Liidu koondises Hispaanias toimunud Euroopa Meistrivõistlustel pronksmedali.
1973. aastal võitis NSV Liidu koondises Moskvas toimunud 12. suveuniversiaadil hõbemedali.

Treenerina

Jaak Salumets töötas Tallinna Spordiinternaatkooli treeneri-pedagoogina 1980–1985.
Ta on töötanud treenerina järgmistes klubides:
1985–1991 Tallinna Kalevi peatreenerina, viies klubi 1991. aastal NSV Liidu meistriks.
1991–1993 BC Lahti NMKY peatreenerina.  
1993–1994 Kaunase Žalgirise peatreenerina, viies klubi 1994. aastal Leedu meistriks.
1994–1997 BC Kalevi peatreenerina, viies klubi aastatel 1995 ja 1996 Eesti meistriks.
1997–1998 BC Nybiti peatreenerina 

Jaak Salumets oli aastatel 1993–1997 Eesti korvpallikoondise peatreener.
Tema juhendamisel tuli Eesti koondis 1993. aasta Euroopa meistrivõistlustel kuuendaks.

Poliitiline tegevus

Jaak Salumets oli Keskkerakonna liige 1999–2004. Alates 2004. aastast on Salumets Reformierakonna liige.
Aastatel 2002–2007 oli ta Viimsi Vallavolikogu liige.
Aastatel 2007–2011 oli ta XI Riigikogu liige.
Frederik VI

Frederik VI (28. jaanuar 1768 – 3. detsember 1839) oli Taani kuningas 13. märtsist 1808 kuni surmani 1839 ja Norra kuningas 13. märtsist 1808 kuni 1814. aastani. Aastas 1784 kuni 13. märtsini 1808 oli ta Taani ja Norra kroonprintsregent.
Ta oli kuningas Christian VII ja kuninganna Caroline Mathilde poeg.

Lapsepõlv

Frederik sündis 28. jaanuaril 1768 kella 22 ja 23 vahel Christiansborgi lossis. Tema vanemad Christian VII ja Caroline Mathilde olid olnud abielus 15 kuud. Frederik sündis üks päev enne isa 19. sünnipäeva ja ema, Hannoveri dünastiast Suurbritannia ja Iirimaa kuninga 1760–1801 ning Hannoveri kuurvürsti 1760–1814 George III-a noorem õde Caroline Mathilde oli 16-aastane. Christian VII oli olnud kuningas kaks aastat ning Frederik sai sündides kroonprintsiks.
Printsi ristis 30. jaanuaril kella 15 ja 16 vahel Sjællandi piiskop Ludvig Harboe nimega Frederik (Friderich). Ristivanemad olid isa Christian VII, isa võõrasema leskkuninganna Juliane Marie ning isa poolvend Frederik.
Printsi sünni ajal oli kuningas Christian VII vaimuhaigus algamas, mis oli esile kutsunud klikkide võimuvõitluse ning kuninganna Caroline Mathilde kasvava isolatsiooni. Aastal 1769 tõi Christian VII reisilt kaasa uue ihuarsti Johann Friedrich Struensee. Struenseest sai varsti kuninganna usaldusalune, muu hulgas sellepärast, et ta rõugeepideemia ajal sügisel 1769, kui üle tuhande lapse suri, vaktsineeris õnnestunult Frederiki. Kuninganna oli Struenseele väga tänulik, Struensee võitis tema usalduse ning varsti said neist armastajad.
Alaealine Frederik sai Struensee juhtimisel karmi kasvatuse, mis lähtus Jean-Jacques Rousseau raamatus "Émile" esitatud mõtete omapärasest tõlgendusest. See oleks Frederikile peaaegu elu maksnud ning seda peetakse ka Frederik VI mõningase veidruse kaaspõhjuseks.
Ööl vastu 18. jaanuari 1772 korraldas leskkuninganna Juliane Marie paleepöörde. Struensee arreteeriti ning kuninganna saadeti välja Celle linna. Nelja-aastane Frederik jäi üksi isaga, kes kannatas "noorusnõdrameelsuse" all. Frederik ei näinud oma ema enam kunagi.

Inglismaa-sõjad

Et mitte lasta end tõmmata Prantsusmaa ja Suurbritannia vahelisse suurkonflikti, sõlmis liitus Taani 1800 Rootsi-Vene-Preisi relvastatud neutraliteediga.
Et Taani valitsus keeldus liidust välja astumast, ründasid inglased viitseadmiral Horatio Nelsoni juhtimisel 1801 Taani laevastikku Reidilahingus Kopenhaageni all. Kroonprints jälgis lahingut Vestindisk Pakhusist. Suurte kaotuste hinnaga hävitas Nelson suure osa Taani laevadest. Paljud Inglise laevad olid läinud põhja ohtlikus faarvaatris Middelgrundeni ja Refshaleøeni vahel. Ent kui ettevaatlik admiral Hyde Parker andis Nelsonile signaali võitlus peatada, pani too väidetavasti pikksilma oma pimeda silma ette ning jätkas võitlust. Nelson saatis maale saadiku kirjaga kroonprints Frederikile. Ta ähvardas põletada vallutatud Taani laevad koos meeskonnaga pardal. Kroonprints andis Suurbritannia nõudmistele järele ja peatas tulistamise. Selles lahingus paistis silma noor Taani merekangelane Peter Willemoes.
John August

John August (sündinud 4. augustil 1970 Boulderis Colorado osariigis) on USA stsenarist, filmilavastaja ja produtsent.
Libisemine

Libisemine ehk liugumine on kahe kontaktis oleva pinna omavaheline kontaktpunktide pinnanormaalide suhtes risti toimuv liikumine üksteise suhtes. Üldiselt, kui tegemist on kahe keha või keskkonnakihi välispindadega takistab sellist liikumist pindade vaheline kineetiline hõõre.
Julius Kuperjanovi Selts

Julius Kuperjanovi Selts (lühend JKSelts) on aastast 1938 ja taasasutatuna aastast 2009 tegutsev Eesti selts. Selts muu hulgas tähtsustab Vabadussõjaga seonduvat, uurib Eesti sõjaväelase Julius Kuperjanovi ja teiste partisanide tegevusi, propageerib Julius Kuperjanovi ideid.
Selts annab välja kahte tunnustust: Julius Kuperjanovi mälestusmedal ja Julius Kuperjanovi teeneterist. Aastast 2011 annab selts välja ajakirja Isamaa Ajaloovihik.

Ajalugu

Selts loeb oma alguseks 23. detsembrit 1938, mil asutati Kuperjanovi Partisanide Polgu Selts. Nõukogude okupatsiooni ajal asutati mitmeid Kuperjanoviga seotud organisatsioone. 1947 asutati Noorte Kuperjanovlaste Organisatsioon, mis aastast 1948 kandis nime Salajane Kuperjanovlaste Organisatsioon. 1947 asutati ka organisatsioon Kuperjanovi pojad. 1954-1957 tegutsesid organisatsioonid Kuperjanovlased ja Kuperjanovlaste Salk.
23. detsembril 2009 asutati Julius Kuperjanovi Seltsing, mille üldkoosolekul otsustati asutada Julius Kuperjanovi Selts.
Hoburahu

Hoburahu on Hiiu maakonnas Hiiumaa vallas Soonlepa lahes asuv väike saar (rahu). Rahu jääb Hiiumaa laidude maastikukaitseala piiresse.
Rahu pindala on 1060 m² ja rannajoone pikkus 127 meetrit. Rahu asub 300 meetrit Salinõmme poolsaarest. Rahu on ümara kujuga ja liivase pinnamoega.
Rahu koordinaadid on 58° 50′ N, 22° 58′ E.
Christoph Martin Wieland

Christoph Martin Wieland (5. september 1733 Oberholzheim – 20. jaanuar 1813 Weimar) oli saksa valgustuskirjanik.
Kari Wahlgren

Kari K. Wahlgren (sündinud 13. juulil 1977) on Ameerika Ühendriikide näitleja.